b"\n_START_ARTICLE_\nC\xc3\xadlix (cer\xc3\xa0mica)\n_START_PARAGRAPH_\nUna c\xc3\xadlix (en catal\xc3\xa0 tamb\xc3\xa9 conegut com a c\xc3\xadlica, del grec \xce\xba\xcf\x8d\xce\xbb\xce\xb9\xce\xbe, 'copa') \xc3\xa9s una copa per a beure vi, amb un cos relativament poc profund i ample, aixecat sobre un peu i amb dues nanses disposades sim\xc3\xa8tricament. _NEWLINE_El cercle d'interior gaireb\xc3\xa9 pla sobre la base d'interior de la copa, anomenat tondo, va ser la superf\xc3\xadcie principal per a la decoraci\xc3\xb3 pintada en els c\xc3\xadlix de figures negres o de figures vermelles dels segles VI i V aC._NEWLINE_Com les representacions estaven cobertes de vi, les escenes nom\xc3\xa9s es revelaven per etapes quan el vi s'exhauria. Van ser sovint dissenyats amb aix\xc3\xb2 al cap, amb escenes creades amb el prop\xc3\xb2sit que sorprenguessin el bevedor en quedar al descobert. Com el principal \xc3\xbas del c\xc3\xadlix era en els simp\xc3\xb2siums, sovint es decoraven amb escenes divertides, rom\xc3\xa0ntiques, o de naturalesa sexual, que es feien visibles quan l'assistent es bevia la copa. Dion\xc3\xads, el d\xc3\xa9u del vi, i els seus s\xc3\xa0tirs n'eren temes corrents. _NEWLINE_Tamb\xc3\xa9 es representaven escenes d'amor, sexe o orgies. La forma del c\xc3\xadlix permetia al bevedor beure mentre estava recolzat, com es feia en els simposis. En aquest mateix context dels simposis, aquesta mena de copa es feia servir tamb\xc3\xa9 per a jugar al joc del c\xc3\xb2tabos._NEWLINE_A Catalunya, s'hi conserva un exemplar a la Biblioteca Museu V\xc3\xadctor Balaguer de Vilanova i la Geltr\xc3\xba, trobat al poblat ib\xc3\xa8ric de Darr\xc3\xb3 per Joan Bellmunt i Poblet el 1965. \xc3\x89s un\xc2\xa0c\xc3\xadlix_NEWLINE_grec de peu baix, o copa grega\xc2\xa0\xc3\xa0tica\xc2\xa0amb dues nanses planes, de\xc2\xa0cer\xc3\xa0mica\xc2\xa0de vern\xc3\xads negre, dels segles V-IV aC. Tipol\xc3\xb2gicament,_NEWLINE_\xc3\xa9s un\xc2\xa0Lamboglia_NEWLINE_42A / Morel 4271. N\xc3\xbam. inventari_NEWLINE_3220 B.M.V.B."